STVARANJE OKOLINE ZA RAZVOJ DAROVITOSTI
Pod terminom „darovita djeca“ Winner (2005) podrazumijeva onu djecu koja imaju tri karakteristične osobine u odnosu spram ostale djece: 1. prijevremena razvijenost; 2. inzistiranje za sviranje po svom; 3. žar za svladavanjem. Kombinacija izraženog interesa za određeno područje zajedno sa sposobnošću lakog učenja dovodi potencijalno darovite pojedince do visokih postignuća. Na navedena tri načina darovita djeca kvalitativno se razlikuju od prosječne djece koja su marljiva i motivirana za rad.

Osim karakteristika darovitih, važno je poznavanje i različitih profila darovite djece. Kako ima darovitih koji rado i spremno pokazuju svoje sposobnosti, kreacije i produkte rada, ima i neke djece koja nevoljko pred drugima pokazuju svoje natprosječne sposobnosti. U svakodnevnoj praksi odgojitelji mogu susresti darovitu djecu različitih profila.
Profili potencijalno darovite djece su:
· USPJEŠNI – profil djece koja su se naučila prilagoditi okolini, imaju visoka postignuća, odlične ocjene i logičko zaključivanje. Ne žele riskirati, traže potvrdu odgojitelja.
· AUTONOMNI – profil djece kod kojih su razvijene socijalne vještine, znaju što žele u životu, strastveni su u radu, spremni preuzeti rizik za svoje ideje. Nezavisni su i zalažu se za svoje stavove.
· KREATIVNI – profil djece koja problematiziraju, ne prilagođavaju se sustavu, imaju slabu samo – regulaciju. Direktni su, iskreni, dinamični, aktivni, izrazito kreativni. Vrlo često imaju problema u odnosu s vršnjacima.
· NEVIDLJIVI – profil djece koja se skrivaju i negiraju svoj talent. Nesigurni su i anksiozni, odbijaju izazove i nove stvari. Važan im je osjećaj pripadnosti vršnjacima i obitelji. Vrlo često pripadnici manjina.
· DVOSTRUKO POSEBNI – profil djece koja se često ponašaju kako se ne očekuje od potencijalno darovite djece, nekonzistentan uradak, nagle promjene ponašanja, nepredvidivi, nesretni. Često nisu identificirani zbog svoje druge posebne potrebe.
· RIZIČNI – profil djece koja su razočarana školom, roditeljima, svojom okolinom. Vrlo su ljuti, odsutni, ogorčeni, često kritiziraju druge. Mogu biti vrlo kreativni.
Poznavanje prethodno navedenih karakteristika, izazova i profila važno je zato što neuspjeh darovite djece dovodi do niskog samopoštovanja; zbunjenosti u pogledu vlastitog razvoja i ponašanja; manipuliranja okolinom; superiornog stava spram ljudi oko sebe – pronalaze mane u drugima, u stvarima, u sustavu kako bi opravdali vlastito ponašanje.

Nakon identifikacije, uloga odgojitelja je stvoriti okolinu koja će poticati jake strane djeteta, ali i voditi računa o onim slabijim. Stoga, prije no što krenemo s poticanjem kognitivnog razvoja, od velike je važnosti pozabaviti se socio-emocionalnim razvojem djeteta. Za tu svrhu, prisjetimo se osnovnih psiholoških potreba:
1. Potreba za pripadanjem – za povezanošću s važnom osobom/okolinom, za ljubavlju, prihvaćanjem, za bliskim odnosom, za sigurnošću, predvidivošću i stalnošću ove povezanosti.
2. Potreba za autonomijom – samostalnošću, uvažavanjem, slobodom izbora. Odnosi se na doživljaj vlastite inicijative, na imanje slobode izbora, na potrebu da osjećamo kako smo mi ti koji upravljamo svojim ponašanjem i odlučujemo o njemu, a ne da se ponašamo pod prisilom i izvanjskim pritiscima.
3. Potreba za kompetencijom – za sposobnošću utjecaja na ljude i stvari koji ga okružuju, za ovladavanjem određenim znanjima i vještinama. Odnosi se na potrebu da se osjećamo učinkovitima, uspješnim u svojim interakcijama (nastojanjima) s ljudima i stvarima.
Nakon što osiguramo zadovoljavanje tih triju potreba, možemo se posvetiti kognitivnom razvoju.

Primjeri aktivnosti za rad s potencijalno darovitom djecom:
· Dovrši šaru (na papiru povučete šaru olovkom i dajte djetetu da dovrši crtež)
· Neobične životinje ( od različitog materijala; novina, časopisa, kolaža, fotografija,…, dajte djetetu zadatak da napravi neku životinju (mogu biti i predmeti, ljudi, čudovišta,…)

· Slika za pričanje (na temelju neke neobične slike/fotografije započnite pričanje priče)

· Završi poznatu priču drugačije

· Crtanje karakteristika (npr. dobro, zlo, sreća, ljubomora,..)

· Asocijativne karte (kod obrađivanja nekih novih tema)

· Što sve mogu… (čekićem – osim zabijanja čavli, stolicom, kišobranom,…)

· Super moći (npr. čitanje misli,  ostati ozbiljan, izgovoriti najviše riječi u 15 sekundi na slovo j,…)

· Šašava pitanja (npr. o čemu bi pričale sova i zvijezda da se sretnu)

· Slično/različito

· Nabroji što više (životinja, stvari,…) koje imaju…

· Što bi bilo… kada bi se zaboravili smijati?

· Izbaci uljez

· Kvizovi

· Labirinti

· Sudoku

· Pokusi

…

